OPDATERET klokken 19.06: Advokatfirmaet Kromann-Reumert, der er kurator, har tidligere oplyst til DR Nyheder, at kravet skal være indgivet inden nytår – de oplyser nu, at kravet stadig kan indgives efter årsskiftet.

Efter en længere tids kamp for overlevelse måtte den nordiske legetøjskæde Top-Toy, der driver BR og Toys'R'Us, i går kaste håndklædet i ringen.

Et skuffende julesalg var dråben, der fik bestyrelsen til at begære selskabet konkurs, og det betyder, at Top-Toys mere end 2.000 fuldtidsansatte medarbejdere i hele Norden har mistet jobbet, og at ledelsen af Top-Toy overtaget af et kuratel.

Hvis du har et gavekort til en af legetøjsbutikkerne, så kan der være mulighed for at få pengene refunderet - men det gælder ikke alle.

Sådan får du penge retur for gavekort Top-Toy oplyser, at følgende gør sig gældende for indehavere af gavekort: Har du købt et gavekort den 30. november 2018 eller senere kan det blive refunderet (kontant) ved henvendelse til kuratorerne.

Send en kopi af gavekort og kvittering for køb med datoangivelse (bon-kopi eller lignende) til mailadressen toptoy@gorrissenfederspiel.com. Angiv dit navn og bankkonto, og vi sørger for udbetaling hurtigst muligt.

Har du købt et gavekort før den 30. november 2018 er du almindelig kreditor i konkursboet. Vi må ikke foretage udbetaling af dit krav, men du har mulighed for at sende information om dit krav i konkursboet til samme mailadresse toptoy@gorrissenfederspiel.com.

Dit krav i henhold til gavekortet vil blive registreret på samme måde som andre almindelige leverandører med krav opstået før den 30. november 2018. Du er altså almindelig kreditor i boet og vil kun være berettiget til senere at modtage evt. dividende (delvis betaling) af dit krav på et senere tidspunkt.

Top-Toy's pressetalsmand Lars Bo Kirk oplyser til DR Nyheder, at indehavere af gavekort, der er købt den 30. november eller senere, kan få refunderet beløbet kontant ved henvendelse til kuratorerne.

- Jeg kan bekræfte, at gavekort og samlemærker, der er købt i december, kan blive refunderet. Kunderne skal gå ind på Top-toy.com, hvor de kan finde instruktioner, siger Lars Bo Kirk til DR Nyheder.

Læs også : Legetøjsgigant går konkurs efter sløjt julesalg

Udover at få pengene tilbage kan gavekort købt i december også bruges til at købe legetøj for i en af de resterende 22 forretninger, der er åbne mellem jul og nytår.

Formentlig ikke mange penge tilbage

Hvis man har et gavekort, der er købt før den 30. november, er det mere usikkert, om man kan få pengene retur, selv om man gør sit krav gældende over for kurator.

Ifølge Forbrugerrådet Tænk er der en lille sandsynlighed for, at der vil være penge tilbage til almindelige kreditorer, fordi de danske skattemyndigheder samt kurator kommer først i køen, når der skal uddeles penge fra konkursboet. Det samme gælder kunder, der har samlet sparemærker i perioden før den 30. november 2018.